ai4bharat/Pralekha huggingface dataset:
প্রতিরক্ষামন্ত্রক
প্রতিরক্ষা মন্ত্রী শ্রী রাজনাথ সিং-এর পৌরোহিত্যে প্রতিরক্ষা সরঞ্জাম ক্রয় পর্ষদ প্রায় ৪৩০০০ কোটি টাকা ব্যয়ে ৬টি ডুব জাহাজ নির্মাণে প্রস্তাবের জন্য অনুরোধ -এ অনুমোদন দিয়েছে
নতুন দিল্লি, ৪ জুন, ২০২১
প্রতিরক্ষা মন্ত্রী শ্রী রাজনাথ সিং-এর পৌরোহিত্যে আজ প্রতিরক্ষা সরঞ্জাম ক্রয় পর্ষদ-এর এক বৈঠক বসে । এই বৈঠকে সশস্ত্র বাহিনীর আধুনিকীকরণ ও পরিচালন প্রয়োজনীয়তার জন্য বিভিন্ন সরঞ্জামের জন্য প্রায় ৬০০০ কোটি টাকা মূলধনী ব্যয় সংক্রান্ত প্রস্তাবে অনুমোদন দেওয়া হয়েছে ।
এছাড়াও ডিএসি কৌশলগত অংশীদারিত্ব মডেল হিসেবে প্রকল্প পি৭৫-এর আওতায় ৬টি ডুব জাহাজ নির্মাণে প্রস্তাবের জন্য অনুরোধ -এ অনুমোদন দেওয়া হয়েছে। এটি ‘মেক ইন ইন্ডিয়া’ প্রকল্পের মধ্যে একটি অন্যতম বৃহত্তম প্রকল্প । কৌশলগত দিক থেকে এই প্রকল্প প্রতিরক্ষা সরঞ্জাম আমদানির ওপর বর্তমানের নির্ভরতা হ্রাস করবে এবং দেশীয় উৎপাদন ক্ষেত্রে উৎসাহ যোগাবে ও আত্মনির্ভর গড়ে তোলার পথ সুনিশ্চিত হবে ।
এই অনুমোদনের সঙ্গে সঙ্গে ভারত ডুব জাহাজ নির্মাণে জাতীয় দক্ষতা অর্জন করবে । এর ফলে দেশে প্রত্যক্ষ এবং অপ্রত্যক্ষ কর্মসংস্থানের সুযোগ তৈরি হবে । ভারতীয় সেনা বাহিনীর জন্য দীর্ঘদিন ধরে আধুনিক অ্যান্টি-এয়ারক্রাফট বন্দুকের প্রয়োজন ছিল । এগুলি কেবলমাত্র বিদেশী সংস্থাই তৈরি করত এবং এতধিন সেখান থেকেই ভারত কিনত । কিন্তু প্রতিরক্ষা মন্ত্রক ‘আত্মনির্ভর ভারত’ এবং ‘মেক ইন ইন্ডিয়া’ কর্মসূচিতে বিশেষ জোর দিয়েছে । এর ফলে ভারতের প্রায় কয়েক ডজন প্রতিরক্ষা সরঞ্জাম উৎপাদনকারী সংস্থা উৎসাহ পেয়েছে । তারা সকলেই ভারতীয় প্রযুক্তিকে কাজে লাগিয়ে জটিল এই বন্দুক তৈরি করবে।তাই ডিএসি ভারতীয় প্রতিরক্ষা সরঞ্জাম ক্রয় ও তৈরি বিভাগের আওতায় প্রায় ৬ হাজার কোটি টাকা ব্যয়ে অ্যান্টি-এয়ারক্রাফট বন্দুক এবং গোলাবারুদ কেনারও অনুমোদন দিয়েছে । এছাড়াও সশস্ত্র বাহিনীর আধুনিকীকরণের জন্য প্রয়োজনীয় অস্ত্র ও ভবিষ্যতের যে কোন রকম পরিস্থিতির মোকাবিলায় প্রস্তুত করে তুলতে বিশেষ জোর দেওয়া হয়েছে ।
CG/SS/RAB
(Visitor Counter : 158
যুবওক্রীড়াবিষয়কমন্ত্রক
সমাজ গঠনে যুবসম্প্রদায়ের ভূমিকা নিয়ে নেহরু যুব কেন্দ্রের তিনদিনের কর্মশালার উদ্বোধন হল আজ
বারাকপুর, ২৬ ফেব্রুয়ারি, ২০১৯
কেন্দ্রীয় যুব বিষয়ক এবং ক্রীড়া মন্ত্রকের অন্তর্গত নেহরু যুব কেন্দ্র সংগঠনের পক্ষ থেকে আজ উত্তর ২৪ পরগনার বারাকপুরের অন্তর্গত মণিরামপুর কেন্দ্রীয় মৎস্য গবেষণা কেন্দ্রে ‘সমাজ গঠনের ক্ষেত্রে যুব সম্প্রদায়ের অগ্রণী ভূমিকা’ শীর্ষক তিনদিনের কর্মশালার আয়োজন করা হয়েছে। আজ কর্মশালার উদ্বোধন করেন নেহরু যুব কেন্দ্রের রাজ্য অধিকর্তা শ্রী নবীন কুমার নায়েক।
অনুষ্ঠানে শ্রী নায়েক বলেন, এই কর্মশালায় আগত শিক্ষার্থীদের কেন্দ্র ও রাজ্য সরকারের বিভিন্ন প্রকল্পগুলি সম্পর্কে বিস্তারিত জানানো হবে। এইসব প্রকল্পগুলির মাধ্যমে কিভাবে কর্মসংস্থান হতে পারে সে সম্পর্কেও আলোকপাত করা হবে কর্মশালায়। পাশাপাশি, কিভাবে সমাজের বিকাশে এবং বিভিন্ন কল্যাণমূলক কাজকর্মে যুবসম্প্রদায় নেতৃত্ব দিতে পারে সে বিষয়েও আলোচনা করা হবে এই কর্মশালায়।
পশ্চিমবঙ্গের বিভিন্ন জেলা থেকে মোট ৪০ জন যুবক-যুবতী এবং বিভিন্ন যুব সংস্থার প্রতিনিধিরা এই কর্মশালায় অংশ নিচ্ছেন। কর্মশালাটি চলবে আগামী ২৮ ফেব্রুয়ারি পর্যন্ত।
CG/SSS/DM
(Visitor Counter : 132
কেন্দ্রীয়মন্ত্রিসভা
সড়ক পরিবহণ ও সড়ক শিল্পক্ষেত্রে ভারত-রাশিয়া দ্বিপাক্ষিক সহযোগিতা সংক্রান্ত মউ স্বাক্ষরে অনুমোদন কেন্দ্রীয় মন্ত্রিসভার
নয়াদিল্লি, ৩ অক্টোবর, ২০১৮
ভারত ও রাশিয়ার মধ্যে সড়ক পরিবহণ ও সড়ক শিল্পক্ষেত্রে দ্বিপাক্ষিক সহযোগিতা সংক্রান্ত একটি সমঝোতাপত্র স্বাক্ষরের প্রস্তাবে আজ  অনুমোদন দিল কেন্দ্রীয় মন্ত্রিসভা। প্রধানমন্ত্রী শ্রী নরেন্দ্র মোদীর পৌরোহিত্যে মন্ত্রিসভার বৈঠকে গৃহীত এই সিদ্ধান্ত অনুযায়ী সমঝোতাপত্রটি রাশিয়ার রাষ্ট্রপতির আগামী ভারত সফরের সময় স্বাক্ষরিত হবে।
পরিবহণ ও মহাসড়ক ক্ষেত্রে সহযোগিতার জন্য দু’দেশের পক্ষ থেকে এই সমঝোতাপত্র তৈরি করা হয়। এর ফলে, দু’দেশের সড়ক পরিবহণ ও সড়ক শিল্পের বিকাশ ঘটবে উপকৃত হবে এবং রাশিয়ার সঙ্গে ইন্টেলিজেন্ট ট্রান্সপোর্ট সিস্টেমের ক্ষেত্রে একটি দীর্ঘমেয়াদি ও কার্যকর দ্বিপাক্ষিক সম্পর্ক গড়তে সাহায্য করবে।
প্রসঙ্গত, উপগ্রহ-ভিত্তিক টোল ব্যবস্থা রূপায়ণের জন্য রাশিয়া প্রযুক্তিগত ব্যবস্থা তৈরি করেছে। একইভাবে, ঐ দেশ ইন্টেলিজেন্ট ট্র্যাফিক নিয়ন্ত্রণ ব্যবস্থাও গড়ে তুলেছে। সড়ক পরিবহণের প্রযুক্তির ক্ষেত্রে রাশিয়ার প্রমাণিত অভিজ্ঞতার ফলে ভারত লাভবান হবে।
CG/SC/DM/…
(Visitor Counter : 108
কেন্দ্রীয়লোকসেবাআয়োগ
২০২০'র ভারতীয় বন সেবা মূল পরীক্ষায় বসার জন্য চলতি বছরের সিভিল সার্ভিসেস  পরীক্ষার ফল প্রকাশ
নতুন দিল্লি, ২৩ অক্টোবর, ২০২০
চলতি বছরের ৪ অক্টোবর আয়োজিত সিভিল সার্ভিসেস  পরীক্ষার মাধ্যমে ভারতীয় বন সেবা মূল পরীক্ষায় বসার জন্য স্ক্রিনিং টেস্ট নেওয়া হয়।উত্তীর্ণ যোগ্য প্রার্থীদের রোল নম্বর প্রকাশ করা হয়েছে।
এবার উত্তীর্ণ যোগ্য প্রার্থীদের পরীক্ষার নিয়ম অনুসারে,ইউনিয়ন পাবলিক সার্ভিস কমিশনের ওয়েবসাইট https://upsconline.nic.in/ তে ভারতীয় বন সেবা মূল পরীক্ষায় বসার জন্য বিস্তারিত তথ্য জানিয়ে ফরম -১  আবেদন পত্র পূরণ করতে হবে। সমস্ত যোগ্যতাসম্পন্ন প্রার্থীকে নির্ধারিত মোড অর্থাৎ অনলাইন অনুযায়ী এই আবেদন পত্র পূরণ করতে হবে।আগামী বছর ২৮ ফেব্রুয়ারি শনিবার থেকে ৭ মার্চ রবিবার পর্যন্ত অনলাইনে এই পরীক্ষা নেওয়া হবে।ফরম -১  আবেদন পত্র পূরণ করা যাবে ১৬ নভেম্বর সোমবার থেকে ২৭ নভেম্বর শুক্রবার সন্ধ্যা ৬ টা পর্যন্ত। যোগ্য প্রার্থীদের গত ১২ ফেব্রুয়ারি পরিবেশ বন ও জলবায়ু পরিবর্তন মন্ত্রকের প্রকাশিত বিজ্ঞপ্তি পড়ার পরামর্শ দেওয়া হয়েছে।
যোগ্য প্রার্থীদের পরীক্ষার দিন, সময় সহ ই-অ্যাডমিট কার্ড পরীক্ষা শুরুর ৩-৪ সপ্তাহ আগে কমিশনের ওয়েবসাইটে আপলোড করা হবে।যোগ্য প্রার্থীরা ডিএএফ -১ জমা দেওয়ার সময় ডাক যোগাযোগের ঠিকানা বা ই-মেইল আইডি বা মোবাইল নম্বরে পরিবর্তন হয়ে থাকলে কমিশনে জানানো যেতে পারেন।
ইউনিয়ন পাবলিক সার্ভিস কমিশন প্রাঙ্গণে পরীক্ষা হল ভবনের কাছে বিভিন্ন সুবিধাসমূহের একটি কাউন্টার রয়েছে। প্রার্থীরা উপরের বর্ণিত পরীক্ষার ফলাফল সম্পর্কিত কোনও তথ্য / স্পষ্ট ধারণা পেতে পারেন যে কোন কার্য দিবসে সকাল ১০ টা থেকে বিকেল ৫টার মধ্যে। টেলিফোন নম্বরগুলি হল - 011-23385271, 011-23098543 অথবা 011-23381125 ।এছাড়া https://upsconline.nic.in./ মাধ্যমে অনলাইনে বিভিন্ন তথ্য জানা যাবে।
CG/SS
(Visitor Counter : 96
স্বাস্থ্যওপরিবারকল্যাণমন্ত্রক
কেন্দ্রীয় স্বাস্থ্যমন্ত্রী শ্রী মনসুখ মাণ্ডব্য কোভিড পরবর্তী পরিণতি সম্পর্কিত মডিউল প্রকাশ করেছেন
নয়াদিল্লি, ২৩ সেপ্টেম্বর, ২০২১
কেন্দ্রীয় স্বাস্থ্য ও পরিবারকল্যাণ মন্ত্রী শ্রী মনসুখ মাণ্ডব্য কোভিড পরবর্তী প্রভাব বা সিকুইল মডিউল বা নির্দেশাবলী প্রকাশ করেছেন। এই উপলক্ষে বিভাগীয় প্রতিমন্ত্রী ডঃ ভারতী প্রবীণ পাওয়ার উপস্থিত ছিলেন। প্রকাশিত এই মডিউল কোভিডের দীর্ঘমেয়াদি প্রভাব মোকাবিলায় দেশের চিকিৎসক, নার্স, আধা-চিকিৎসক ও স্বাস্থ্যক্ষেত্রের সঙ্গে যুক্ত অন্যান্য কর্মীদের দক্ষতা বাড়াতে সাহায্য করবে।
কোভিড পরবর্তী দীর্ঘমেয়াদি প্রভাব মোকাবিলার ক্ষেত্রে নীতি-নির্দেশিকা প্রকাশের পর সন্তোষপ্রকাশ করে কেন্দ্রীয় স্বাস্থ্যমন্ত্রী বলেন, চিকিৎসক, স্বাস্থ্যকর্মীদের সুবিধার্থে এই নীতি-নির্দেশিকা তৈরি করা হয়েছে যা কোভিডের দীর্ঘমেয়াদি প্রভাব মোকাবিলায় সাহায্য করবে। তিনি আরও বলেন, কোভিডের উপযুক্ত চিকিৎসায় ন্যূনতম পার্শ্ব প্রতিক্রিয়ার বিষয়টি যাতে কম হয় তা সুনিশ্চিত করা জরুরি। এর উদ্দেশ্যই হল, চিকিৎসাক্ষেত্রে যে কোনও নেতিবাচক প্রভাব এড়ানো।
তিনি আরও বলেন, অধিক মাত্রায় স্টেরয়েড ডোজ নেওয়ার ক্ষেত্রে রোগীর কোভিড পরবর্তী কিছু জটিলতা লক্ষ্য করা গেছে। তাই এটা অত্যন্ত গুরুত্বপূর্ণ যে চিকিৎসার ক্ষেত্রে এমন ওষুধ প্রয়োগ করাই উচিৎ যার পার্শ্ব প্রতিক্রিয়া ন্যূনতম হবে। আমরা যদি আগে থেকেই সচেতন হই তাহলে কোভিড পরবর্তী প্রভাবগুলির মোকাবিলা আরও সহজ হবে। সেইসঙ্গে, আমাদের মানসিক ও দৈহিক স্বাস্থ্যেও কুপ্রভাব এড়ানো যাবে। এই কারণেই কোভিড পরবর্তী বিষয়গুলিকে উপলব্ধি করে তার সমাধান প্রয়োজন। কোভিড পরবর্তী দীর্ঘমেয়াদি প্রভাব মোকাবিলায় নীতি-নির্দেশিকা তৈরির জন্য সারা দেশে বিশেষজ্ঞদের পরামর্শ নেওয়া হয়েছে। স্বাস্থ্যকর্মীদের কর্মক্ষেত্রে পরিস্থিতির বিষয়টিকে বিবেচনায় রেখেই এই নীতি-নির্দেশিকা তৈরি করা হয়েছে।
বিভাগীয় প্রতিমন্ত্রী ডঃ ভারতীয় প্রবীণ পাওয়ার মানসিক স্বাস্থ্য সমস্যার মোকাবিলায় জোর দেন। তিনি বলেন, এই মহামারী আমাদের স্বাস্থ্য এবং স্বাস্থ্য পরিচর্যা ব্যবস্থায় অভূতপূর্ব চ্যালেঞ্জ ছুঁড়ে দিয়েছে। এই প্রেক্ষিতে বিরাট সংখ্যক জনসংখ্যার নিরিখে মানসিক স্বাস্থ্য বজায় রাখা বড় চ্যালেঞ্জ। মানসিক স্বাস্থ্যের চ্যালেঞ্জ মোকাবিলায় আমরা প্রয়োজনীয় দক্ষতা গড়ে তুলছি। সেইসঙ্গে, অগ্রভাগে থাকা কর্মীদের প্রশিক্ষণ ও জ্ঞান সমৃদ্ধ করে মানসিক স্বাস্থ্যগত সমস্যার চ্যালেঞ্জ মোকাবিলায় কাজে লাগানোর পরিকল্পনা করা হচ্ছে। তিনি আরও বলেন, কোভিড-১৯ যাতে মানবজাতির কাছে শেষ মহামারী হয় তা নিশ্চিত করতে আমাদের সকলের একযোগে কাজ করতে হবে।
কোভিড পরবর্তী দীর্ঘমেয়াদি প্রভাব মোকাবিলার ক্ষেত্রে নীতি-নির্দেশিকা প্রকাশ অনুষ্ঠানে মন্ত্রকের সচিত শ্রী রাজেশ ভূষণ, স্বাস্থ্য পরিষেবা বিষয়ক মহানির্দেশক ডঃ সুনীল কুমার ও মন্ত্রকের উচ্চপদস্থ আধিকারিকরা উপস্থিত ছিলেন।
CG/BD/DM/
(
স্বাস্থ্যওপরিবারকল্যাণমন্ত্রক
অন্ত:সত্ত্বা মহিলারাও এখন কোভিড-১৯ টিকা নিতে পারেন
নয়াদিল্লী, ২ জুলাই, ২০২১
টিকার ওপর জাতীয় প্রযুক্তিগত উপদেষ্টা গোষ্ঠী এর সুপারিশের ভিত্তিতে কেন্দ্রীয় স্বাস্থ্য ও পরিবার কল্যাণ মন্ত্রক আজ অন্ত:সত্ত্বা মহিলাদের কোভিড-১৯ টিকা দেওয়ার অনুমোদন দিয়েছে। অন্ত:সত্ত্বা মহিলারা নিজের পছন্দমতো কোভিড-১৯ টিকা নিতে পারেন। এই সিদ্ধান্তের কথা সমস্ত রাজ্য ও কেন্দ্রশাসিত অঞ্চলগুলিকে জানানো হয়েছে। জাতীয় কোভিড টিকাকরণ কর্মসূচির আওতায় অন্ত:সত্ত্বা মহিলারা টিকা নিতে পারেন।
ভারতের জাতীয় কোভিড টিকা কর্মসূচিতে টিকাদান, জনস্বাস্থ্য, রোগ নিয়ন্ত্রণ এবং তথ্যপ্রযুক্তি ক্ষেত্রে শীর্ষস্থানীয় বিশেষজ্ঞদের সুপারিশ অন্তর্ভুক্ত করা হয়েছে। বৈজ্ঞানিক এবং মহামারী বিজ্ঞান প্রমাণের ওপর ভিত্তিতে এই কর্মসূচিকে জোরদার করে তোলার পাশাপাশি স্বাস্থ্যক্ষেত্রে যুক্ত পেশাদার স্বাস্থ্যকর্মী, প্রথম সারির কর্মীদের সুরক্ষিত রাখার ওপর গুরুত্ব দেওয়া হয়েছে। এর আগে পর্যন্ত অন্ত:সত্ত্বা মহিলাদের বাদ দিয়ে সমস্ত যোগ্য ব্যক্তিকেই কোভিড-১৯ টিকা দেওয়ার সিদ্ধান্ত নেওয়া হয়। এখন বিশ্বের এই বৃহত্তম টিকাদান অভিযানে অন্ত:সত্ত্বা মহিলাদেরও অন্তর্ভুক্ত করা হয়েছে।
গবেষণায় দেখা গেছে গর্ভাবস্থায় কোভিড-১৯ সংক্রমণের ফলে অন্ত:সত্ত্বা মহিলাদের স্বাস্থ্যের দ্রুত অবনতি ঘটতে থাকে। এমনকি তার এবং গর্ভাবস্থায় থাকা ভ্রুণের ওপরও প্রভাব ফেলতে পারে। বিশেষজ্ঞরা বৈজ্ঞানিক ভিত্তির ওপর তথ্য যাচাই করে দেখেছেন কোভিড আক্রান্ত অন্ত:সত্ত্বা মহিলাদের জীবনের ঝুঁকি বেশি রয়েছে। তাই এনটিএজিআই-এর সুপারিশ মেনে মন্ত্রক সর্বসম্মতিক্রমে অন্ত:সত্ত্বা মহিলাদের টিকাদানের বিষয়ে ছাড় দিয়েছে। স্বাস্থ্য ও পরিবার কল্যাণ মন্ত্রক এজন্য একটি নির্দেশিকাও তৈরি করেছে। গর্ভাবস্থায় যেকোন সময় মহিলারা নিকটস্থ সরকারি বা বেসরকারী কোভিড-১৯ টিকাদান কেন্দ্রে কো-উইন পোর্টালে নাম নথিভুক্তকরণের পর টিকা নিতে পারবেন ।
CG/SS/NS
(Visitor Counter : 301
প্রধানমন্ত্রীরদপ্তর
প্রধানমন্ত্রীর সঙ্গে ইউক্রেনের রাষ্ট্রপতির টেলিফোনে কথোপকথন
নয়াদিল্লি, ০২ অগাস্ট, ২০১৯
প্রধানমন্ত্রী শ্রী নরেন্দ্র মোদীর বৃহস্পতিবার ইউক্রেনের রাষ্ট্রপতি শ্রী ভোলোদিমির জেলেনস্কির সঙ্গে টেলিফোনে কথা বলেন।
ইউক্রেনের রাষ্ট্রপতি নির্বাচনে জয়লাভের জন্য শ্রী জেলেনস্কিকে শ্রী মোদী শুভেচ্ছা জানান। ইউক্রেনে সাম্প্রতিক সংসদীয় নির্বাচনে শ্রী ভেলোদিমির জেলেনস্কির ‘সার্ভেন্ট অফ দ্য পিপল পার্টি’র বিজয়েও প্রধানমন্ত্রী তাঁকে অভিনন্দন জানান।
রাষ্ট্রপতি জেলেনস্কি প্রধানমন্ত্রীকে সাম্প্রতিক নির্বাচনে বিপুল বিজয়ের মাধ্যমে দ্বিতীয়বার ক্ষমতা গ্রহণের জন্য অভিনন্দন জানিয়েছেন।
কথোপকথনের সময় ভারত ও ইউক্রেনের মধ্যে সৌহার্দ্যপূর্ণ সম্পর্কের কথা উল্লেখ করে প্রধানমন্ত্রী দু-দেশের মধ্যে সন্তোষজনক দ্বিপাক্ষিক সম্পর্ক থাকার প্রসঙ্গটি উত্থাপন করেন। বিভিন্ন ক্ষেত্রে ইউক্রেনের সঙ্গে ভারতের দীর্ঘমেয়াদী সহযোগিতার বিষয় ছাড়াও দুটি দেশের জনগণের মধ্যে সম্পর্ক মজবুত করার ক্ষেত্রে ইউক্রেনের বিভিন্ন বিশ্ববিদ্যালয়ে প্রচুর ভারতীয় ছাত্রের পড়তে যাওয়া গুরুত্বপূর্ণ বলে শ্রী নরেন্দ্র মোদী উল্লেখ করেন। গতবছর থেকে কিয়েভ ও নতুন দিল্লির মধ্যে সরাসরি বিমান চলাচলের ফলে পর্যটন-সহ বিভিন্ন ক্ষেত্রে দুটি দেশের মধ্যে সম্পর্ক আরো দৃঢ় হয়েছে।
পারস্পরিক স্বার্থ সংশ্লিষ্ট দ্বিপাক্ষিক নানা বিষয়ে উভয় নেতা একযোগে কাজ করার উপর গুরুত্ব আরোপ করেছেন।
SSS/CB/NS
(Visitor Counter : 98
জাহাজচলাচলমন্ত্রক
কোচিন শিপইয়ার্ড লিমিটেড নরওয়ের এএসকেও মেরিটাইম এএস-এর স্বয়ংক্রিয় বৈদ্যুতিক জাহাজ নির্মাণের চুক্তি স্বাক্ষর করেছে
নয়াদিল্লী, ১৭ জুলাই, ২০২০
কোচির কোচিন শিপইয়ার্ড লিমিটেড স্বয়ংক্রিয় দুটি বৈদ্যুতিক জাহাজ এবং দুটি অনুরূপ ছোট নৌকা নির্মাণ ও সরবরাহের জন্য নরওয়ের এএসকেও মেরিটাইম এএস-এর সঙ্গে একটি চুক্তি স্বাক্ষর করেছে।
কেন্দ্রীয় জাহাজ চলাচল মন্ত্রকের স্বাধীন দায়িত্বপ্রাপ্ত প্রতিমন্ত্রী শ্রী মনসুখ মান্ডব্য বিশ্বের প্রথম সম্পূর্ণ স্বয়ংক্রিয় বৈদ্যুতিক জাহাজ নির্মাণের এই চুক্তির জন্য কোচিন শিপইয়ার্ড লিমিটেডকে ধন্যবাদ জানিয়েছেন। তিনি বলেছেন, জাহাজ নির্মাণ শিল্পে এ এক ঐতিহাসিক পদক্ষেপ। এরজন্য তিনি কোচিন শিপইয়ার্ড লিমিটেডের উচ্ছ্বসিত প্রশংসাও করেছেন। কেন্দ্রীয় মন্ত্রী বলেন এই বরাতের জন্য কোচিন শিপইয়ার্ড বিশ্বব্যাপি বিভিন্ন শিপইয়ার্ড সংস্থার সঙ্গে প্রতিযোগিতা চালিয়ে ছিল। কিন্তু শেষ পর্যন্ত কোচিন শিপইয়ার্ড লিমিটেডের নির্ভরযোগ্যতা এবং অতীত ইতিহাসের ওপর ভিত্তি করে নরওয়ের এএসকেও মেরিটাইম এই চুক্তি স্বাক্ষর করে।
কোচিন শিপইয়ার্ড লিমিটেড হল ভারতের বৃহত্তম জাহাজ নির্মান সংস্থা। সংস্থাটি নরওয়ের এএসকো মেরিটাইম এএস-এর কাছ থেকে যে জাহাজ রপ্তানীর বরাত পেয়েছে তা অত্যন্ত সম্মানের বিষয়।
এই বৈদ্যুতিক জাহাজ নির্মাণ প্রকল্পটিতে আংশিকভাবে অর্থ দেবে সেদেশের সরকার। এই জাহাজটি থেকে কোন কার্বন নিঃসরণ হবে না। জাহাজ চলাচল ক্ষেত্রে বাণিজ্যিক পণ্য পরিবহণে এ এক নতুন দৃষ্টান্ত স্থাপন করবে।
মহামারী জনিত বর্তমান পরিস্থিতির প্রতিবন্ধকতা সত্ত্বেও কোচিন শিপইয়ার্ড লিমিডেটর এই চুক্তি স্বাক্ষর অত্যন্ত গুরুত্বপূর্ণ। ইতিমধ্যেই এই সংস্থাটি কোচি জলপথ পরিবহনে ২৩টি উন্নতমানের বৈদ্যুতিক নৌকা তৈরি করেছে। নরওয়ের এই প্রকল্পটি বাস্তবায়িত হলে কোচিন শিপইয়ার্ড লিমিটেড আগামীদিনে জাহাজ নির্মাণ ক্ষেত্রে বিশ্বব্যাপি পরিচিতি লাভ করবে।
(CG/SS/NS
কেন্দ্রীয়মন্ত্রিসভা
জাতীয় বিপর্যয় মোকাবিলা বাহিনীতে আরও চারটি ব্যাটেলিয়ন চালুর বিষয়ে মন্ত্রিসভার সম্মতি
নয়াদিল্লি, ০৯ আগস্ট, ২০১৮
জাতীয় বিপর্যয় মোকাবিলা বাহিনীতে আরও চারটি ব্যাটেলিয়ন চালু করার বিষয়ে কেন্দ্রীয় মন্ত্রিসভা সায় দিয়েছে। বৃহস্পতিবার  প্রধানমন্ত্রী শ্রী নরেন্দ্র মোদীর পৌরহিত্যে দেশের বিপর্যয় মোকাবিলার ব্যবস্থা মজবুত করতে ৬৩৭ কোটি টাকা ব্যয়ের এই বিশেষ সিদ্ধান্ত গ্রহণ করা হয়।
অতিরিক্ত চারটি ব্যাটেলিয়ন থাকলে দেশের বৃহৎ ভৌগোলিক পরিসরের কোথাও কোনও বিপর্যয় ঘটলে, কম সময়ের মধ্যে মোকাবিলার পদক্ষেপ গ্রহণ করা যাবে। আপাতত এই বিশেষ বাহিনীর দুটি ব্যাটেলিয়নকে ভারত-তিব্বত সীমান্ত বাহিনী, একটি সীমান্ত রক্ষী বাহিনী ও আরও একটিকে অসম রাইফেলস্-এর মধ্যে চালু করা হবে। পরবর্তীকালে চারটি ব্যাটেলিয়নকেই পুরোপুরিভাবে জাতীয় বিপর্যয় জাতীয় বিপর্যয় মোকাবিলা বাহিনীর আওতায় আনা হবে। ক্ষমতা অনুযায়ী চারটি ব্যাটেলিয়নকে জম্মু ও কাশ্মীর, হিমাচল প্রদেশ, উত্তরাখন্ড ও দিল্লি জাতীর রাজধানী অঞ্চলে মোতায়েন করা হবে।
প্রসঙ্গত, ২০০৬ সালে জাতীয় বিপর্যয় মোকাবিলা বাহিনীকে প্রাকৃতিক বা মনুষ্যসৃষ্ট দুর্ঘটনার সময় কিংবা যে কোনও আপৎকালীন পরিস্থিতি মোকাবিলার জন্য একটি বিশেষ বাহিনী হিসাবে চালু করা হয়। বর্তমান জাতীয় বিপর্যয় মোকাবিলা বাহিনীর ১২টি ব্যাটেলিয়নকে দেশের বিভিন্ন স্থানে আপৎকালীন পরিস্থিতি সামলাতে কৌশলগতভাবে মোতায়েন করা হয়েছে।
SSS/SC/SB……
(Visitor Counter : 67
পরমাণুশক্তিদপ্তর
পারমাণবিক বিদ্যুৎ কেন্দ্রের যন্ত্রাংশে যথাযথ নিরাপত্তা বিধি
নয়াদিল্লি, ৫ ডিসেম্বর, ২০১৯
পারমাণবিক বিদ্যুৎ কেন্দ্রের স্থান নির্বাচন, নকশা, নির্মাণ কাজ এবং প্রকল্প চালু করা – প্রতিটি ক্ষেত্রে নিরাপত্তাকে অগ্রাধিকার দেওয়া হয়। পারমাণবিক বিদ্যুৎ কেন্দ্রের নকশা তৈরির সময় নিরাপত্তার দিকটিতে যথেষ্ট নজর দেওয়া হয়। ফলশ্রুতিতে তেজষ্ক্রিয়তার উৎস থেকে পরিবেশ পর্যন্ত বহুস্তরীয় ব্যবস্থা গড়ে তোলা হয়। এর মাধ্যমে পরিবেশে বিকিরণ আসা বন্ধ হয়। পারমাণবিক প্রকল্পের দায়িত্বে সঠিক যোগ্যতাসম্পন্ন, প্রশিক্ষিত কর্মীদের নিয়োগ করা হয়। নিরাপত্তা সংক্রান্ত প্রয়োজনীয় যন্ত্রপাতি এবং তার পর্যবেক্ষণ নিরন্তর করা হয়ে থাকে।
রাজ্যসভায় এক প্রশ্নের লিখিত জবাবে উত্তর-পূর্বাঞ্চল উন্নয়ন , প্রধানমন্ত্রীর দপ্তর, কর্মী, জন-অভিযোগ ও পেনশন, আণবিক শক্তি ও মহাকাশ দপ্তরের প্রতিমন্ত্রী ডঃ জিতেন্দ্র সিং এই তথ্য জানিয়েছেন।
CG/CB/DM
(Visitor Counter : 38
অর্থমন্ত্রক
ভারত ও গ্রেট ব্রিটেনের মধ্যে ভার্চ্যুয়াল পদ্ধতিতে আর্থিক বাজার সংলাপ
নয়াদিল্লি, ০৯ জুলাই, ২০২১
ভারত ও গ্রেট ব্রিটেনের মধ্যে গত সন্ধ্যায় ভার্চ্যুয়াল পদ্ধতিতে প্রথম ভারত-গ্রেট ব্রিটেন আর্থিক বাজার সংলাপ অনুষ্ঠিত হয়। দু’দেশের মধ্যে আর্থিক ক্ষেত্রে দ্বিপাক্ষিক সম্পর্ককে আরও নিবিড় করতে গত বছরের দশম অর্থনৈতিক ও আর্থিক বিষয়ে আলোচনার প্রেক্ষিতে গত সন্ধ্যায় আর্থিক বাজার নিয়ে আলোচনা হয়।
ভারতের পক্ষ থেকে এই আলোচনায় অংশ নেন অর্থ মন্ত্রকের উচ্চ পদস্থ আধিকারিকরা এবং সেদেশের অর্থ মন্ত্রকের কর্মকর্তারা। এছাড়াও, দু’দেশের নিরপেক্ষ নিয়ন্ত্রণমূলক সংস্থাগুলি সহ ভারতীয় রিজার্ভ ব্যাঙ্ক, সেবি, ইন্টারন্যাশনাল ফিনান্সিয়াল সার্ভিসেস সেন্টার অথরিটি, ইন্স্যুরেন্স রেগুলেটরি অ্যান্ড ডেভেলপমেন্ট অথরিটি অফ ইন্ডিয়া, দ্য ব্যাঙ্ক অফ ইংল্যান্ড এবং ফিনান্সিয়াল কন্ডাক্ট অথরিটির প্রতিনিধিরাও আলোচনায় অংশ নেন।
যে চারটি বিষয়ে দু’দেশের মধ্যে আলোচনা হয়েছে, তার মধ্যে রয়েছে – গিফট্  সিটি - ভারতের আন্তর্জাতিক আর্থিক কেন্দ্র; ব্যাঙ্কিং এবং মাশুল প্রদান; বিমা ও মূলধন বাজার।
সরকারি পর্যায়ে আলোচনার পাশাপাশি, এই উপরোক্ত বিষয়গুলি নিয়ে বেসরকারি ক্ষেত্রের অংশীদারদেরও আলোচনায় যোগ দিতে আমন্ত্রণ জানানো হয়েছিল। ভারতীয় কর্পোরেট বন্ড বাজার এবং ভারত-ব্রিটেন আর্থিক অংশীদারিত্ব সম্পর্কে দ্য সিটি অফ লন্ডন কর্পোরেশনস্ ক্যাপিটাল মার্কেট ওয়ার্কিং গ্রুপের পক্ষ থেকে একটি বিবরণী পেশ করা হয়। এছাড়াও, ভারত-ব্রিটেন আর্থিক অংশীদারিত্বের পক্ষ থেকে আলোচনাসভায় ব্রিটেন-ভারত আর্থিক পরিষেবা সম্পর্কে একাধিক প্রস্তাব পেশ করা হয়।
পরিষেবা-নির্ভর অর্থনীতি হিসাবে দু’দেশই আর্থিক পরিষেবা সহযোগিতাকে আরও নিবিড় করার সম্ভাবনাকে কাজে লাগানোর বিষয়ে ঐকমত্য হয়েছে। উভয় দেশই আগামী মাসগুলিতে আর্থিক পরিষেবার বিষয়ে দ্বিপাক্ষিক আলোচনা চালিয়ে যেতে সম্মত হয়েছে, যাতে ভারত-ব্রিটেন অবাধ বাণিজ্য চুক্তির বিষয়টিতে পারস্পরিক বোঝাপড়া শীঘ্রই শুরু করা যায়। চলতি বছরের শেষ দিকে এ বিষয়ে আলোচনা শুরু করা যাবে বলে উভয় পক্ষই আশা প্রকাশ করেছে।
CG/BD/SB
(Visitor Counter : 164
শিল্পওবাণিজ্যমন্ত্রক
সরকারি পদক্ষেপের ফলে দেশে প্রত্যক্ষ বিদেশি বিনিয়োগের পরিমাণ বেড়েছে ভারতে ২০২০-র এপ্রিল থেকে ২০২১-এর জানুয়ারি পর্যন্ত প্রত্যক্ষ বিদেশি বিনিয়োগের পরিমাণ ৭২.১২ বিলিয়ন মার্কিন ডলার
কম্পিউটার সফটওয়্যার এবং হার্ডওয়্যার ক্ষেত্রে সর্বাধিক ৪৫.৮১ শতাংশ প্রত্যক্ষ বিদেশি বিনিয়োগ জাপান থেকে সর্বাধিক ২৯.০৯ শতাংশ বিদেশি বিনিয়োগ এসেছে
নয়াদিল্লি, ৫ এপ্রিল, ২০২১
কেন্দ্রীয় সরকারের একাধিক পদক্ষেপের ফলে এবং প্রত্যক্ষ বিদেশি বিনিয়োগ নীতিতে সংস্কারের দরুণ লগ্নির অনুকূল পরিবেশ তৈরি হয়েছে এবং দেশে ব্যবসা-বাণিজ্যের উপযুক্ত পরিবেশ গড়ে উঠেছে। এর ফলে, ভারতে ২০২০-র এপ্রিল থেকে ২০২১-এর জানুয়ারি পর্যন্ত প্রত্যক্ষ বিদেশি বিনিয়োগের পরিমাণ দাঁড়িয়েছে ৭২.১২ বিলিয়ন মার্কিন ডলার। একটি অর্থবর্ষের প্রথম ১০ মাসে এই বিনিয়োগ সর্বাধিক এবং ২০১৯-২০ অর্থবর্ষের প্রথম ১০ মাসের তুলনায় ১৫ শতাংশ বেশি।
প্রত্যক্ষ বিদেশি বিনিয়োগ ইক্যুইটির পরিমাণ ২০২০-২১ অর্থবর্ষের প্রথম ১০ মাসে গত বছরের তুলনায় ২৮ শতাংশ বেড়ে হয়েছে ৫৪.১৮ বিলিয়ন মার্কিন ডলার। বিনিয়োগকারী দেশগুলির মধ্যে সিঙ্গাপুর থেকে সর্বাধিক ৩০.২৮ শতাংশ ইক্যুইটি বিনিয়োগ করা হয়েছে। মার্কিন যুক্তরাষ্ট্র থেকে বিনিয়োগ ইক্যুইটির পরিমাণ ২৪.২৮ শতাংশ এবং সংযুক্ত আরব আমিরশাহী থেকে ইক্যুইটির পরিমাণ ৭.৩১ শতাংশ।
অন্যদিকে, ভারতে বিনিয়োগের ক্ষেত্রে মোট প্রত্যক্ষ বিদেশি বিনিয়োগ ইক্যুইটির মধ্যে ২৯.০৯ শতাংশই এসেছে জাপান থেকে। জানুয়ারি মাসে জাপান থেকে সর্বাধিক বিনিয়োগ আসার পর সিঙ্গাপুর থেকে বিনিয়োগের পরিমাণ ২৫.৪৬ শতাংশ এবং মার্কিন যুক্তরাষ্ট্র থেকে ১২.০৬ শতাংশ।
২০২০-২১ অর্থবর্ষের প্রথম ১০ মাসে সবথেকে বেশি বিনিয়োগ হয়েছে কম্পিউটার সফটওয়্যার এবং হার্ডওয়্যার ক্ষেত্রে। এছাড়াও, পরিকাঠামো সংক্রান্ত নির্মাণ খাতে ১৩.৩৭ শতাংশ এবং পরিষেবা ক্ষেত্রে ৭.৮০ শতাংশ বিনিয়োগ হয়েছে।
২০২১-এর জানুয়ারি মাসে প্রত্যক্ষ বিদেশি বিনিয়োগ প্রবাহের পরিমাণ অনুযায়ী কনসালটেন্সি পরিষেবার ক্ষেত্রে ইক্যুইটি প্রবাহের পরিমাণ দাঁড়িয়েছে ২১.৮০ শতাংশ। এছাড়াও কম্পিউটার সফটওয়্যার এবং হার্ডওয়্যার ক্ষেত্রে ১৫.৯৬ শতাংশ এবং পরিষেবা ক্ষেত্রে ১৩.৬৪ শতাংশ বিনিয়োগ হয়েছে।
ভারতে প্রত্যক্ষ বিদেশি বিনিয়োগের এই প্রবণতা থেকে এটা সুস্পষ্ট হয় যে আন্তর্জাতিক বিনিয়োগকারীদের মধ্যে ভারত লগ্নির ক্ষেত্রে অন্যতম পছন্দের গন্তব্য।
CG/BD/DM/
(Visitor Counter : 162
প্রতিরক্ষামন্ত্রক
প্রতিরক্ষা মন্ত্রী শ্রী রাজনাথ সিং দেশীয় প্রযুক্তিতে তৈরি ৫১তম কে-৯ বজ্র-টি কামানের উদ্বোধন করলেন
নয়াদিল্লি, ১৬ জানুয়ারি, ২০২০
ভারতকে সমরাস্ত্র উৎপাদন হাব এবং অগ্রণী প্রতিরক্ষা সরঞ্জাম রপ্তানিকারক দেশ হিসেবে গড়ে তুলতে সরকারের সঙ্কল্পের কথা পুনরায় জানিয়ে প্রতিরক্ষা মন্ত্রী শ্রী রাজনাথ সিং প্রতিরক্ষা উৎপাদনে আরও বেশি বেসরকারি ক্ষেত্রের অংশগ্রহণের আহ্বান জানিয়েছেন। শ্রী সিং আজ গুজরাটের হাজিরাতে অগ্রণী বেসরকারি সংস্থা লার্সেন অ্যান্ড টুব্রোর সমরাস্ত্র উৎপাদন কেন্দ্রে ৫১তম কে-৯ বজ্র-টি কামানের উদ্বোধন করেন। প্রতিরক্ষা উৎপাদন ক্ষেত্রে বেসরকারি শিল্পের ক্রমবর্ধমান অংশগ্রহণের বিষয়টি স্বীকার করে নিয়ে শ্রী সিং অনুষ্ঠানে জোর দিয়ে বলেন, ভারতকে বিশ্বের অগ্রণী প্রতিরক্ষা সরঞ্জাম উৎপাদন কেন্দ্রে পরিণত করার ক্ষেত্রে এখনও অনেক করণীয় রয়েছে।
“আমাদের সরকার নতুন ধ্যান-ধারণা গ্রহণে এবং প্রতিরক্ষা ক্ষেত্রে বেসরকারি শিল্প সংস্থার উৎসাহ ও আগ্রহকে কাজে লাগাতে অঙ্গীকারবদ্ধ” বলে জানিয়ে প্রতিরক্ষা মন্ত্রী প্রতিরক্ষা ক্ষেত্রে আত্মীকরণ এবং আত্মনির্ভর হয়ে ওঠার লক্ষ্য অর্জনে যাবতীয় বাধা-বিপত্তি দূর করে একযোগে কাজ করার আশ্বাস দেন।
শ্রী সিং আরও বলেন, ২০২৫ সালে মধ্যে প্রতিরক্ষা ক্ষেত্রে ভারতকে ২৬ বিলিয়ন মার্কিন ডলারের প্রতিরক্ষা শিল্পে পরিণত করতে সরকার ‘মেক ইন ইন্ডিয়া’ কর্মসূচির আওতায় একগুচ্ছ সংস্কারমূলক উদ্যোগ গ্রহণ করেছে। দেশীয় প্রতিরক্ষা ক্ষেত্র ধার্য লক্ষ্যমাত্রায় পৌঁছলে ২০ থেকে ৩০ লক্ষ মানুষের কর্মসংস্থান হবে বলেও তিনি আশা প্রকাশ করেন। তিনি বলেন, “আমরা এমন এক বাতাবরণ গড়ে তুলতে চাই যা রাষ্ট্রায়ত্ত ও বেসরকারি ক্ষেত্রকে একযোগে কাজ করতে উপযুক্ত মঞ্চ প্রদান করবে এবং উভয় পক্ষের অভিজ্ঞতা ও দক্ষতাকে কাজে লাগিয়ে দেশ গঠনে অবদান রাখা যাবে।”
অগ্রণী বেসরকারি সংস্থা লার্সেন অ্যান্ড টুব্রো-র সমরাস্ত্র নির্মাণ কেন্দ্র ঘুরে দেখে সন্তোষ প্রকাশ করে প্রতিরক্ষা মন্ত্রী বলেন, এটি ‘নঈ ভারত কি নঈ সোচ’ মন্ত্রের এক উজ্জ্বল দৃষ্টান্ত। প্রধানমন্ত্রী শ্রী নরেন্দ্র মোদী ‘মেক ইন ইন্ডিয়া’ কর্মসূচির আওতায় প্রতিরক্ষা ক্ষেত্রের আধুনিকীকরণ ও দেশজকরণের যে পরিকল্পনা প্রণয়ন করেছেন, তা ধীরে ধীরে সঠিক রূপ নিতে চলেছে। অত্যাধুনিক কে-৯ বজ্র-টি কামান ‘মেক ইন ইন্ডিয়া’ কর্মসূচির অন্যতম দৃষ্টান্ত হিসেবে বর্ণনা করে শ্রী সিং বলেন, এই কামানটির ৭৫ শতাংশের বেশি ভারতে নির্মিত হয়েছে। উল্লেখ করা যেতে পারে, লার্সেন অ্যান্ড টুব্রো সংস্থাকে ১০০টি কে-৯ বজ্র-টি কামান সরবরাহের বরাত দেওয়া হয়েছে। ইতিমধ্যেই সংস্থাটি ৫১টি এ ধরনের কামান সরবরাহ করেছে। অনুষ্ঠানে লার্সেন অ্যান্ড টুব্রো গ্রুপের চেয়ারম্যান শ্রী এ এম নায়েক এবং মন্ত্রকের আধিকারিকরা উপস্থিত ছিলেন।
SSS/BD/DM
(Visitor Counter : 84
কেন্দ্রীয়মন্ত্রিসভা
এস্তোনিয়া, প্যারাগুয়ে এবং ডোমিনিকান রিপাবলিকে ভারতীয় দূতাবাস খোলার প্রস্তাবে কেন্দ্রীয় মন্ত্রিসভার অনুমোদন
নয়াদিল্লী, ৩০ ডিসেম্বর, ২০২০
প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রিসভা আজকের বৈঠকে এস্তোনিয়া, প্যারাগুয়ে এবং ডোমিনিকান রিপাবলিকে ২০২১ সালে ভারতীয় দূতাবাস খোলার প্রস্তাবে অনুমোদন দিয়েছে।
কৌশলগত রূপায়ণ :
এই দেশগুলিতে দূতাবাস খোলার ফলে ভারতীয় কূটনৈতিক কার্যক্রম, রাজনৈতিক সম্পর্ক নিবিড় করা, দ্বিপাক্ষিক ব্যবসা-বাণিজ্য, বিনিয়োগ, আর্থিক যোগাযোগ, মানুষের সঙ্গে মানুষের সম্পর্ক বৃদ্ধি এবং ভারতের বিদেশ নীতির ক্ষেত্রে সমর্থন যোগানোর বিষয়ে সুবিধা হবে। সংশ্লিষ্ট দেশগুলিতে নতুন দূতাবাস ওই সব দেশে বসবাসরত ভারতীয় সম্প্রদায়ের স্বার্থরক্ষা করা ছাড়াও বিভিন্ন ক্ষেত্রে আরও ভালোভাবে সাহায্য করবে।
উদ্দেশ্য :
বন্ধু রাষ্ট্রগুলির সঙ্গে অংশীদারিত্বের মাধ্যমে ভারতের বিকাশ ও উন্নয়নের পরিবেশ গড়ে তুলতে সাহায্য করাই আমাদের বিদেশ নীতির লক্ষ্য। অংশীদার রাষ্ট্রগুলির সঙ্গে সুসম্পর্ক গড়ে তুলতে বিশ্বের বিভিন্ন দেশে ভারতীয় দূতাবাস এবং দপ্তর রয়েছে।
নতুন ৩টি দূতাবাস খোলার মধ্য দিয়ে ‘সবকা সাথ সবকা বিকাশ’- জাতীয় এই নীতির লক্ষ্যপূরণে সহায়ক হবে। ভারতীয় কূটনীতিবীদদের উপস্থিতি দেশীয় সংস্থাগুলির বিদেশে বাজার তৈরি এবং পণ্য ও পরিষেবা রপ্তানীতে সাহায্য করবে। আত্মনির্ভর ভারতের লক্ষ্য পূরণে এর ফলে দেশীয় পণ্য সামগ্রীর উৎপাদন ও কর্মসংস্থানের সুযোগ বাড়বে।
অর্থমন্ত্রক
জিএসটি কার্যকর হওয়ার পর এপ্রিল ২০১৯ – এ সর্বোচ্চ রাজস্ব আদায়
নতুন দিল্লি, ০১ মে, ২০১৯
এপ্রিল ২০১৯ – এ পণ্য পরিষেবা কর  আদায়ের মোট পরিমাণ ছিল ১,১৩,৮৬৫ কোটি টাকা। এর মধ্যে কেন্দ্রীয় জিএসটি’র পরিমাণ ২১,১৬৩ কোটি টাকা, রাজ্যের জিএসটি’র পরিমাণ ২৮,৮০১ কোটি টাকা, আইজিএসটি’র পরিমাণ ৫৪,৭৩৩ কোটি টাকা এবং সেস বাবদ আয়ের পরিমাণ ছিল ৯,১৬৮ কোটি টাকা। মার্চ – এপ্রিল মাসে জিএসটিআর থ্রি বি রিটার্নের পরিমাণ ছিল ৭২ লক্ষ ১৩ হাজার।
আইজিএসটি থেকে প্রাপ্ত অর্থের মধ্যে কেন্দ্রীয় জিএসটি – সিজিএসটি’তে ২০,৩৭০ কোটি টাকা এবং রাজ্যের জিএসটি – এসজিএসটি’তে ১৫,৯৭৫ কোটি টাকা জমা দেওয়ার সিদ্ধান্ত নেওয়া হয়েছে। এছাড়া, আইজিএসটি থেকে আরও ১২ হাজার কোটি টাকা সিজিএসটি এবং এসজিএসটি’র মধ্যে সমানভাবে ভাগ করে দেওয়া হয়েছে। এরফলে, সিজিএসটি বাবদ এপ্রিল মাসে জমা পড়েছে ৪৭,৫৩৩ কোটি টাকা। এসজিএসটি বাবদ এই পরিমাণ ৫০,৭৭৬ কোটি টাকা।
২০১৮’র এপ্রিল মাসে রাজস্বের পরিমাণ ছিল ১,০৩,৪৫৯ কোটি টাকা। চলতি বছর এপ্রিল মাসে এর পরিমাণ ১০.০৫ শতাংশ বৃদ্ধি পেয়েছে। ২০১৮ – ১৯ অর্থবর্ষে প্রতি মাসে গড়ে যে পরিমাণ জিএসটি বাবদ অর্থ এসেছে ২০১৯ – এর এপ্রিলে তার পরিমাণ বৃদ্ধি পেয়েছে ১৬.০৫ শতাংশ।
CG/CB/SB
(Visitor Counter : 56
কেন্দ্রীয়মন্ত্রিসভা
পর্যটন ক্ষেত্রে সহযোগিতা জোরদার করতে ভারত-মালটা মউ স্বাক্ষরে কেন্দ্রীয় মন্ত্রিসভার অনুমোদন
নয়াদিল্লি, ১২ সেপ্টেম্বর, ২০১৮
ভারত ও মালটার মধ্যে পর্যটন ক্ষেত্রে সহযোগিতা জোরদার করতে দু’দেশের মধ্যে চুক্তি স্বাক্ষরে কেন্দ্রীয় মন্ত্রিসভা সায় জানিয়েছে। প্রধানমন্ত্রী শ্রী নরেন্দ্র মোদীর পৌরোহিত্যে মন্ত্রিসভার বৈঠকে আজ  এই সিদ্ধান্ত গ্রহণ করা হয়েছে। মালটার উপ-রাষ্ট্রপতির আসন্ন ভারত সফরের সময় চুক্তি স্বাক্ষরিত হবে।
ভারত ও মালটার মধ্যে চুক্তি স্বাক্ষরের মূল উদ্দেশ্য দুটি দেশকে পর্যটনের সেরা গন্তব্যস্থল হিসেবে তুলে ধরা। এর ফলে সমগ্র বিশ্ব থেকে দুটি দেশে পর্যটকদের আনাগোনা বৃদ্ধি পাবে। চুক্তির আরেক উদ্দেশ্য ভারত ও মালটায় পর্যটন ক্ষেত্র ও পর্যটন সংক্রান্ত শিল্পের জন্য মানবসম্পদ গড়ে তোলা। এর ফলে, একটি নতুন ধরণের প্রাকৃতিক ও সাংস্কৃতিক পর্যটন শিল্পের বিকাশ সম্ভব হবে ও দু’দেশের সাধারণ মানুষের মধ্যে সুসম্পর্ক গড়ে উঠবে। এই চুক্তির ফলে দু’দেশের মধ্যে পর্যটন ক্ষেত্রে দীর্ঘমেয়াদি সহযোগিতা গড়ে তোলা সম্ভব হবে।
CG/SC/DM/…
(Visitor Counter : 75